Papersnake/gushiwen huggingface dataset:
故城曲
温庭筠（唐代）

漠漠沙堤烟，堤西雉子斑。雉声何角角，麦秀桑阴闲。

游丝荡平何，明灭时相续。白马金络头，东风故城曲。

故城殷贵嫔，曾占未来春。自从香骨化，飞作马蹄尘。
咸淳夏五求王先生墨戏梅竹二首·竹
金履祥（宋代）

图书阅罢独高斋，撰杖油然午荫回。
楮颖从容侍函丈，不妨閒引此君来。
啸台
王士禧（清代）

长啸人已邈，余音振林麓。世事笑莫谈，嵇阮有高躅。
送侄一斋游武林
柴元彪（宋代）

舸鹢退飞杭不鱼，沧海翻覆桑田墟。长安草木成焦枯，黯黯落日栖平芜。

凄凉往事增欷歔，子长一部太史书。寄在名山大泽区，之子安肯侣樵渔。

有琴一张酒一壶，胸中云梦八九潴。齧雪奔电千里途，大鹏击水九万图。

十年骑鹤来上都，宫莺陌燕相喧呼。回首一梦今何如，太行羊肠九折迂。

出门欲往如挛拘，顾予老矣仆马痡。甘心首阳采薇夫，之子春风曳长裾。

西湖为我问讯学士苏，孤山为我起居处士逋。二仙笑我犹故吾，杨柳黯淡梅花癯。

之子此行出有车，抱材珍重如璠玙。青萍出匣蛟可屠，白发倚门望不孤。

不妨早赋归来乎，归来兮，老莱斑衣膝下相欢娱。
次韩无咎途中寄陆务观
章甫（宋代）

寒梅欺雪白，腊酒爱鹅黄。
花下觥筹乱，灯前锦绣香。
醉吟挥字大，愁别听更长。
近报蛾眉好，何时奉一觞。
天香室，为定水寺复见心长老赋
张昱（元代）

双峰桂树今无似，说道璘公有后身。金粟如来能作主，碧山学士愿为邻。

天香入饷清可食，秋露染花黄未匀。何惜一题方丈室，与师同是豫章人。
游海云寺
宋祁（宋代）

十里云边寺，重驱千骑来。
天形欹野尽，江势让山回。
园竹浓成幄，楼钟近殷雷。
斜阳归鞅促，飞盖冒轻埃。
回疆竹枝词三十首·其三
林则徐（清代）

爱曼都祈岁事丰，终年不雨却宜风。
乱吹戈壁龙沙起，桃杏花开分外红。
柘轩
李侗（宋代）

五亩之宫植以桑，孟轲举此助谈王。
轩前蒙密知何意，要见经纶滋味长。
送表弟方时父
刘克庄（宋代）

弃置空村饱世情，高轩乃肯顾柴荆。
韩甥殷浩贫亲戚，李益卢柴外弟兄。
两鬓萧疏惊老大，一灯明灭话平生。
刺桐花下逢予季，多致诗人未害清。
中旬休日呈岩老
巩丰（宋代）

近见东郊出土牛，烧灯已过又旬休。
酸风鳞面慵开眼，细雨毛旬怯上楼。
百岁光阴真蚁穴，一年寒燠未鸿沟。
偷闲文字聊遮眼，勋业悠悠且掉头。
剑门
程公许（宋代）

壮心低剑类龟藏，经度关稍激昂。
谁遗五丁通蜀险，擘开双剑倚天长。
山川岂为奸春误，形势终归道德强。
输与云游痴宝志，岩前冷看几兴亡。
怀尹真人
鲍溶（唐代）

万里叠嶂翠，一心浮云闲。羽人杏花发，倚树红琼颜。

流水杳冥杏，女萝阴荫间。却思人间世，多恐不可还。

青鸟飞难远，春云晴不闲。但恐五灵车，山上复有山。
杂咏一百首·房老
刘克庄（宋代）

残香犹在笥，旧曲尚书裙。
不及新歌舞，樽前奉主君。
杂咏下 苔
洪适（宋代）

赤憎宾舍满，雅称落花留。纵使金钱好，如何买断秋。
冬日斋中即事六首 其三
陆游（宋代）

夙兴人尚默，众鸟相语言。小语岂不可，何至尔啾喧。

吾独拥燎炉，宿火有馀温。澹然以自适，喧寂何足论。
次吴长文见寄时有衡山之役
裘万顷（宋代）

夜半诗成欲寄君，梦魂飞渡楚江津。
怡怡前日如兄弟，今作东西南北人。
连日风雨骤生薄寒分甘哺孙赋诗自娱园蔬时醪
宋登春（明代）

江城风雨夕，茅屋短长吟。
历历秋花发，翛翛落叶深。
老凭孙暖眼，客用酒宽心。
欲买罗含宅，曾无作赋金。
戏联仄字体
白玉蟾（宋代）

一雨倏复霁，早魃已退垒。
远水白浩荡，列岫翠迤逦。
古碛缠荇带，宿鹭恋荻米。
搦笛叫月姊，伴我啜绿蚁。
赵粹彦璨写予真求赞
周必大（宋代）

王父当年此治中，嗟予鬓角未成童。
只因阖郡攀泥轼，何事偏图鹤发翁。
春日与裴迪过新昌里访吕逸人不遇
王维（唐代）

桃源一向绝风尘，柳市南头访隐沦。
到门不敢题凡鸟，看竹何须问主人。
城上青山如屋里，东家流水入西邻。
闭户著书多岁月，种松皆老作龙鳞。
玉女度千秋 情思
丁澎（清代）

的的红珠，滴向鞋尖么凤。双缠倩冷，长被香尘拥。

肌消罗带缓，愁压檀痕重。东风怯，几回惊起巫山梦。

我亦怜卿，追忆妩眉常捧。暗雨昏灯，底事恹恹重。

鸳衾香尚腻，玉臂寒谁共。欢须早，他年莫吊相思冢。
贤者之孝二百四十首·元子华
林同（宋代）

未必食有毒，人言疑似间。
不辞噉母吐，图得母心宽。
含风蝉
卢照邻（唐代）

高情临爽月，急响送秋风。独有危冠意，还将衰鬓同。
郊庙歌辞。祭方丘乐章。顺和
佚名（唐代）

万方资以化，交泰属升平。易从业惟简，得一道斯宁。

具仪光玉帛，送舞变咸英。黍稷良非贵，明德信惟馨。
和龚彦质韵送别赵税院
程公许（宋代）

讥征傍南海，何遽别同盟。漫仕不妨学，能诗新有声。

烟涛千里隔，书剑一航轻。矩范求诸近，菊坡冰雪清。
赠衡岳隐禅师
司空曙（唐代）

拥褐安居南岳头，白云高寺见衡州。石窗湖水摇寒月，

枫树猿声报夜秋。讲席旧逢山鸟至，梵经初向竺僧求。

垂垂身老将传法，因下人间遂北游。
霜天晓角 涿州道中望胡良僧寺作
龚翔麟（清代）

月有微黄。听疏钟尚撞。林鸟村鸡枥马，喧不住、趣行装。

楼桑。烟垄荒。晓珠还隐光。随意鞭丝高下，秋木外、是胡良。
郑丞生日
王十朋（宋代）

九日人间气象新，郑公家诞少康成。玉山肌骨侵人莹，秋水精神照坐明。

奕世簪缨真烜赫，冲天头角正峥嵘。愿公此日身长健，醉把茱萸泛寿觥。
百舌
方岳（宋代）

巧语如簧不待频，东皇已为转洪钧。五更风雨知巢冷，几处宫洪隔坞春。

时说一篇新陆贾，横连六国旧苏秦。恃吾舌在吾何患，从古不无渠辈人。
一斛珠（秋闺）
秦观（宋代）

碧云寥廓。倚阑怅望情离索。悲秋自怯罗衣薄。晓镜空悬，懒把青丝掠。

江山满眼今非昨。纷纷木叶风中落。别巢燕子辞帘幕。有意东君，故把红丝缚。
和大光道中绝句
陈与义（宋代）

寂寂孤村竹映沙，槟榔迎客当煎茶。
岭南二月无桃李，夹路松开黄玉花。
咏竹二首
袁燮（宋代）

野性与俗违，澹然都无营。
窗前水苍玉，未能独忘情。
对之三伏水，爽气高秋横。
数竿亦已好，况此繁阴成。
水虚洞无物，节劲老更清。
霜雪自凌厉，柯叶长敷荣。
物意有相合，人心原自明。
僻居寡朋侪，命汝为友生。
虽无切磋语，而有清越声。
入耳久亦佳，此意不可名。
种菜
王采蘋（清代）

蔓草盈中庭，荒秽不遑理。晨兴课老妪，辟径携耒耜，蕴除绝其根，萌蘖庶可止。

隙地颇有馀，众芳惜已萎。园蔬随意栽，御冬谋蓄旨。

翠甲喜渐肥，黄芽美无比。霜严能耐冷，雨过净如洗。

亦有岁寒心，青青常不改。地僻无珍羞，官贫少俸米。

佐我菽水欢，足以充簠簋。朱门餍粱肉，沟壑多冻馁。

山陕犹用兵，茌苻苦难已。空留诸葛名，莫有奇人起。

浮生丧乱馀，一饱亦已矣。国计难与谋，世事何足齿。

抚兹学圃心，贤者亦乐此。毋辞灌溉劳，抱瓮时汲水。

聊当秋花看，一碧亦堪喜。骚客去已遥，凭谁艺兰芷。
刘景升墓
吴铭道（清代）

东朝党锢竟流离，俊及名高亦可思。莫向呼鹰台上望，人间何限景升儿。
归州峡
田登（明代）

城堞势凌空，江流百折东。云蒸神女峡，春沁楚王宫。

民屋高低见，山花寂寞红。夜深奔浪恶，风雨撼苍穹。
荔枝香
方千里（宋代）

小园花梢雨歇，浪羞泫。碧瓦光霁，罗幕香浮，莺啼燕语交加，是处池馆春遍。风外、认得笙歌近远。

醉魂半萦，夜酒吹未散。暗忆年时，正日赴、西池宴。笑携艳质，郢曲新声妙如剪。有愁容易排遣。
独游石岩寄诸友
范纯仁（宋代）

乱石巉空耸翠棱，攀萝寻胜逐溪声。爱山怀友情无限，日暮岩边独记名。
和陶饮酒二十首
苏轼（宋代）

我家小冯君，天性颇醇至。
清坐不饮酒，而能容我醉。
归休要相依，谢病当以次。
岂知山林士，肮脏乃尔贵。
乞身当念早，过是恐少味。
雨中南楼望西方僧舍要元舆同赋
郭祥正（宋代）

残春丝雨洗氛埃，一日重城望数回。熟色浅深添草树，轻绡高下覆楼台。

溪声远与钟声杂，山影分从电影开。不得画工如立本，史君吟写最多才。
竹石为瑞昌府镇国将军题
苏葵（明代）

物类有相得，劲质和贞资。竹近石增雅，石倚竹愈奇。

春风入嶰谷，夜雨深仇池。凤舞虎坚卧，过鸟恒惊飞。

玩石抚苍玉，风流今属谁。不张宋迪幂，时吟山谷诗。

霜空岁华老，清贞固襟期。宇宙闳孤声，直并东平驰。
题张省干扇
陈造（宋代）

前溪天阔渌泱泱，溪上诗翁引兴长。
安得南风吹小艇，吟看千盖拥红妆。
送包何东游
钱起（唐代）

水国尝独往，送君还念兹。湖山远近色，昏旦烟霞时。

子好谢公迹，常吟孤屿诗。果乘扁舟去，若与白鸥期。

野趣及春好，客游欣此辞。入云投馆僻，采碧过帆迟。

江上日回首，琴中劳别思。春鸿刷归翼，一寄杜蘅枝。
追和野亭八咏 其七 野篱
黄衷（明代）

偶随春婉转，且爱柳萧疏。莫隔幽人道，宁妨大隐居。

药阑天不限，花界蝶能逾。好种芭蕉树，年来看卷舒。
纵笔
陆游（宋代）

文叔一人知此翁，洛阳城里又春风。
让他绿发好年少，二十四岁作三公。
句
李洞（唐代）

公道此时如不得，昭陵恸哭一生休。（《北梦琐言》云：

洞三榜，裴贽第二榜。策夜，帘前献诗云云。寻卒蜀中。

贽无子，人谓屈洞所致）
入冬苦雨祷晴幸应刘若讷惠诗为贺因次其韵 其四
韩元吉（宋代）

麦田秋过未休工，䆉稏如云白雨中。乞得晴明三十日，披襟可咏快哉风。
祥兴第三十八
文天祥（宋代）

客从南溟来，黄屋今在否。
天高无消息，未忍即开口。
一叶
舒岳祥（宋代）

欲排江渚千鸿阵，先舞庭皋一叶秋。
细路桑麻高下屋，平湖风雨往来舟。
人间酒熟花为客，梦觉残灯月上楼。
故旧凋零我老矣，少年安肯与同游。
偈颂三十首
释印肃（宋代）

腊月三十夜，髑髅自相骂。
阎老索饭钱，汝等怕不怕。
龟毛敲兔索，五彩虚空画。
正当恁麽时，摩尼谁著价。
大年初一日，道闲却成急。
自拜梦中人，妄想从谁立。
唯我知不知，今古希相识。
张三李四歌，草木空祗揖。
日月转眼睛，历劫不曾停。
三贤与十圣，枉费苦精神。
常思达磨老，九年守少林。
如今意不尽，瓦砾即真金。
夜霜
张耒（宋代）

夜霜偏警军城角，晚日如催林寺钟。
蹭蹬此身甘已老，推迁世寺本无穷。
邯郸梦里忘将寤，蛮触军中尚战雄。
我有一言开达者，到头可倚是天公。
庆元庚申华隐楼成其下明农堂新接牡丹亦盛开
周必大（宋代）

花接门园记洛川，明农堂畔识丰年。
自量拾级身犹健，共约楼居意欲仙。
倚槛聊舒千里目，举头应侧万人肩。
那知宾主非刘石，枉作沙河酒席传。
句
齐唐（宋代）

扫拂渔蓬出泾来。
五月九日甲子至月望庚午大雨水不已十首
方回（元代）

夜半观天象，无星定肯晴。
河流兼市没，船势与楼平。
未杀漂摇意，仍添飒洒声。
人膏饫鱼鳖，真宰忍忘情。
羊城别意送严鸿胪还朝
江源（明代）

华节亭前把酒卮，丈夫忠孝足瑰奇。正当南粤宣恩后，又是西江便省时。

千里浸淫无稼穑，万家村落有啼饥。区区离别何须赋，此去烦君为采诗。
谒金门·花过雨
李好古（宋代）

花过雨，又是一番红素。燕子归来愁不语，旧巢无觅处。
谁在玉关劳苦？谁在玉楼歌舞？若使胡尘吹得去，东风侯万户。
倦眼
陆游（宋代）

看书涩似上羊肠，得睡甘如饮蜜房。
起坐藤床搔短发，数声画角报斜阳。
咏史
唐士耻（宋代）

明皇固英主，开元天下昌。
如何林甫辈，得产无尽殃。
国色真国色，多惑四海慝。
华清宫里人如玉，解唤胡雏起东北。
以此策明妃，远嫁犹为迟。
冤哉毛延寿，尽忠人不知。
戏别唐客客丰城人 其二
袁宏道（明代）

年年为客向章台，面脂如珠红满䰄，短褐行缠归去来。

归去来，种得油麻如黍子，依旧风帆向楚开。
满江红 其八 青墩夏咏，和陈其年江村韵
董元恺（清代）

百顷风潭，镇一派、空明浩渺。遥掩映、捼蓝漱碧，丛芦幽筱。

瓜嚼水精白袷冷，李沉玉甃红尘少。送馀凉、几阵藕丝风，荷香绕。

溪瑟瑟，窗纱窅。波滟滟，新蟾皎。恰瓯斟绿醑，觞浮清醥。

销帐四垂冰簟展，琼奁半启帘漪悄。理瑶琴、一曲落平沙，飞鸿矫。
杨子直秘书以一诗送小儿归省又一绝及平园花木校文苑英华并次韵发笑 其二
周必大（宋代）

栽花种竹满平园，人道安閒似乐天。自笑铅黄消永日，何如蛮素乐华年。
用峰山旧韵二首 其一
姚孝锡（宋代）

信步西风寺，穷幽未觉赊。松根缠石瘦，云磴出岩斜。

思爽馀三唱，诗成自一家。空馀几两屐，不踏渡溪槎。
花朝漫兴
张嗣纲（明代）

水满园池花满楼，每逢花节爱行游。莺啼燕语萦春思，嫩绿娇红灿晓眸。

半世渐闲还渐老，一生多病复多愁。花开花落随流水，兴到行吟倦即休。
达摩乘芦图
何梦桂（宋代）

杨子江涛百丈深，黄芦一叶是梁津。嵩山壁观浑闲事，恐有山前立雪人。
送崔之仁（一作别刘得仁）
姚合（唐代）

欲出还成住，前程甚谪迁。佯眠随客醉，愁坐似僧禅。

旧国归何处，春山买欠钱。几时无一事，长在故人边。
出游
陆游（宋代）

禹窆胥涛中路分，画桡冲破一川云。
柯桥僧阁凌空起，梅市渔歌带月闻。
蟹束寒蒲大盈尺，鲈穿细柳重兼斤。
酒家报我新醅熟，且撜闲愁寄一欣。
回峰寺和浮屠坦然韵
王之道（宋代）

昼睡醒来日过中，山光入座水函空。
绿杨堤外荷花富，招致清香赖有风。
早春
刘威（唐代）

晓来庭户外，草树似依依。一夜东风起，万山春色归。

冰消泉派动，日暖露珠晞。已酝看花酒，娇莺莫预飞。
为土山行者劝缘
刘宰（宋代）

莫言山势但陂陁，坐断东南万顷波。
地胜要人勤酒扫，瓶空无米却如何。
水调歌头（十三夜，同官载酒相别，不见月作）
刘克庄（宋代）

怪事广寒殿，此夕不开关。林间乌鹊贺，暂得一枝安。只在浮云深处，谁驾长风挟取，明镜忽飞还。玉兔呼不应，难觅臼中丹。

酒行深，歌听彻，笛吹残。嫦娥老去孤另，离别匹如闲。待得银盘擎出，只怕玉峰醉倒，衰病不禁寒。卿去我欲睡，孤负此湖山。
杨汉州见和答之二首
洪咨夔（宋代）

春随落絮去堂堂，白发相看作许长。
人物如公犹未节，诸生何敢薄淮阳。
入严州界二首 其二
赵蕃（宋代）

有山如此可忘看，政恐轻舟下急滩。卯酒一杯扶病起，秋风千里怯衣单。
官林风木图为闽中叶氏赋
祁顺（明代）

官林山中佳气萃，宰木森森拂云翠。长风昼夜天际来，萧飒寒声满人耳。

孝子关心不忍闻，闻之感泣独销魂。有身莫报劬劳德，无路能酬罔极恩。

树欲静兮风不息，子欲养亲难再得。风不息兮树转悲，二亲一去何由追。

吁嗟乎树之有风犹可止，人子思亲曷穷已。
同张明府游溇水亭
李群玉（唐代）

草色绿溪晚，梅香生縠文。云天敛馀霁，水木笼微曛。

垂钓坐方屿，幽禽时一闻。何当五柳下，酌醴吟庭筠。
朱桥
刘敞（宋代）

朱桥柳映潭，忽见似江南。风物依然是，登临昔所谙。

犬声寒隔水，山气晚成岚。留恨无人境，幽奇不尽探。
净名院
许广渊（宋代）

杖锡穷危顶，茅庵构白云。轩窗半峰出，钟磬别山闻。

海月晓同色，炉烟昼杂薰。莫教深静处，思虑落尘氛。
送王子文宰昭武 其二
真德秀（宋代）

荧荧匣中龙，烂烂岩下电。纷纶挥霍间，坐子百千变。

虽然事几微，易瞩亦易眩。误从快处生，理向静中现。

健决要安徐，聪明贵韬敛。潜斋有愚言，或可代箴砭。
八月初四夜池上
张埴（宋代）

池南夜观天，斗柄长离离。其间第四星，此点光犹痴。

流空万萤火，照我双鬓丝。相待沧海月，坐到三更时。

须臾众色尽，造化一事奇。手中公瑾扇，皎然相发挥。

风翻头上巾，舞过池影西。惟有鸡冠两树花，一笑如受缠头归。
约心
白居易（唐代）

黑鬓丝雪侵，青袍尘土涴。兀兀复腾腾，江城一上佐。

朝就高斋上，熏然负暄卧。晚下小池前，澹然临水坐。

已约终身心，长如今日过。
鸾鸟诗
范泰（宋代）

神鸾栖高梧，爰翔霄汉际。轩翼飏轻风，清响中天厉。

外患难预谋，高罗掩逸势。明镜悬高堂，顾影悲同契。

一激九霄音，响流形已毙。
同水部张员外籍曲江春游寄白二十二舍人
韩愈（唐代）

漠漠轻阴晚自开，青天白日映楼台。
曲江水满花千树，有底忙时不肯来。
谯允蹈知县和邓所作二诗复用韵答之
李流谦（宋代）

向来沮洳懒扶竿，独有诗情久未阑。
把菊风流元旷荡，纫兰气骨自辛酸。
赏音定许推夔足，知味宁论食马肝。
胜日从公窥秘藏，珠星璧月照人寒。
榴花村吊宋义士熊将军飞 其二
屈大均（明代）

书生此日思酣战，男子繇来举大名。不是将军起铜柱，谁令丞相有金城。

十年缟素君王泪，一片壶浆士女情。血染榴花红不尽，溪流时作断肠声。
次韵吴明叟集鹤林五首 其二
汪藻（宋代）

林间煮茗罢，谷口苍烟漫。行看草根露，已作珠玑团。
栖贤石鉴禅师过访却赠 其二
杨晋（明代）

廿年风急鹡鸰原，避世何如出世尊。火宅自怜衣毳恋，冰天谁愧咽毡存。

夜凉月上泉初熟，花发风和露亦温。早晚舂粮寻五岳，肯容一榻话朝昏。
题赵松雪卖桑买山卷子后
全祖望（清代）

王国黍离且漫伤，宗臣家事在园桑。未知亳社输人价，孰与残山估值昂。
移居
归子慕（明代）

冉冉岁云暮，寒风正凄其。
言辞东村宅，去适西村庐。
岂无旧巢恋，欢与吾仲居。
西村况不远，相去一里余。
回瞻竹树间，炊烟出前厨。
吾病四十衰，厌厌日不如。
忧患易反本，戚戚念友于。
安得我叔氏，亦复来于兹。
遥望城中山，引领空嗟咨。
送马秋野千户出征淮西
周之翰（宋代）

霜原皛皛秋草衰，西风猎猎吹大旗。
酒酣仰天数过雁，落日满地青山低。
时艰不作升平梦，半夜渊龙匣中动。
此行乘雪蔡州平，书生拟献《平淮颂》。
读商君传二首
陈耆卿（宋代）

大信之信本不约，至诚之诚乃如神。
欲识唐虞感通处，泊然无物自相亲。
鹫峰院
蒋之奇（宋代）

山前十里入青苍，猿鸟声中建道场。日转竹阴侵阁冷，水流花片过门香。
次韵子由种菜久旱不生
苏轼（宋代）

新春阶下笋芽生，厨里霜虀倒旧罂。
时绕麦田求野荠，强为僧舍煮山羹。
园无雨润何须叹，身与时违合退耕。
欲看年华自有处，鬓间秋色两三茎。
袁口回棹有感
薛季宣（宋代）

放舟谷里口，乘流楚江干。钓台亦已堕，大舶宁长安。

春度乱山绿，风回平水湍。何须问今古，劫劫难为观。
追和李太白姑熟十咏 其三 谢公宅
郭祥正（宋代）

山腰存废址，昔是玄晖宅。林藏幽鸟声，月弄野棠白。

高贤百年尽，遗事千古积。此兴欲谁论，摩挲问磐石。
送侯判官赴广州从军
张籍（唐代）

年少才高求自展，将身万里赴军门。辟书远到开呈客，

公服新成著谢恩。驿舫过江分白堠，戍亭当岭见红幡。

海花蛮草连冬有，行处无家不满园。
送何无他游清江
梁朝钟（清代）

微云薄酒送朝晖，一夜秋风宿鸟稀。庾岭入江皆北向，萧滩来雁尽南飞。

莫愁月暗凋银烛，却恐乌啼湿短衣。四壁千金都不问，梅花含蕊望君归。
过温寄巩县宰吴秘丞
邵雍（宋代）

风软玉溪腾醉骑，花繁石窟漾歌舟。
相望咫尺仙风隔，不得同陪三月游。
经马嵬坡
苏拯（唐代）

一从杀贵妃，春来花无意。此地纵千年，土香犹破鼻。

宠既出常理，辱岂同常死。一等异于众，倾覆皆如此。
偶题主敬陶参政所论诗经小序后 其一
汪广洋（明代）

二十年前绝可嗤，逢人啜啜便言诗。只今羞涩无多语，政恐门前匡鼎来。
雙皂荚行
陈叔度（宋代）

绿叶森森迎晓日，雙雙暗结秋霜实。
乾坤造化借风流，阴灵滑稽为谁匹。
一蔕雙葩心两同，风力雨绵神其功。
中官始奏献奇异，祥图瑞牒挥毫锋。
四海万方只一株，缭绕周墙百丈余。
侍从宫娃共争取，攀援棘刺血罗襦。
采得温泉奉金辇，雪莹肌肤红玉暖。
合难当前此物生，上皇都笑天机浅。
筠庵
杨万里（宋代）

故老谈李僊，晋日上寥廓。
随身无长物，止跨一只鹤。
鹤本非胎生，古卯尚遗壳。
千年石似坚，覆在凤山脚。
寒宵晦风雨，神光照岩岳。
犬嗥鸡夜鸣，龙泣人寝愕。
秪今筠庵是，因物非绳削。
当时菢破处，作门不关钥。
盖以一把茅，聊以护霜雹。
遐瞻如钓翁，蘘衣逐层著。
我来验幽讨，意尚疑谚谑。
雾中披羽衣，砌下脱芒屩。
入户环仰观，中空生响诺。
不见朱顶雏，犹存雪色膜。
松梢双老鹤，戛然下檐角。
老夫忽心惊，不敢小盘礡。
豪杰
曾巩（宋代）

老哺薇蕨西山翁，乐倾瓢水陋巷士。不顾无复问周公，可归乃独知孔子。

自期动即重丘山，所去何啻轻糠秕？取合悠悠富贵儿，岂知豪杰心之耻？
赋松山
周密（宋代）

山中深结屋，山上并栽松。自有冰霜意，全无尘土容。

晓风香九里，夜月翠千峰。切勿污秦爵，山林有素封。
舟行至湖口作
吕福（明代）

谁向风前吹竹箫，箫声呜咽还飘摇。我从南武过湖口，肖我离飘为写描。

晚来湖畔行人少，惟有湖边双白鸟。箫声渐远风篁来，篁杂水声鸣未了。

湖边隐者谁家宅，门对澄湖映寒碧。水竹之间客卜居，征人愿此开荆栅。
京师为杨雄语
佚名（魏晋）

惟寂寞，自投阁。爰清静，作符命。
拟古与韩集叙别
晁说之（宋代）

燕雀常相随，鸿鹄中路迷。
岂无岳与海，不如瓜与葛。
食梅令人酸，食冰令人寒。
一闻布帛语，结发得俦侣。
黄蘖染素丝，苦浸为别离。
别离近不远，後会犹未期。
九月十日雨中过张伯佳期柳镇未至以诗招之
李益（唐代）

柳吴兴近无消息，张长公贫苦寂寥。

唯有角巾沾雨至，手持残菊向西招。
朋友一首寄芸叟
孔平仲（宋代）

面朋随俯仰，心友存终始。频数寄诗书，因斯作疮痏。

此疏彼何密，已矣难湔洗。
登盘山绝顶
文冲（清代）

乱石杂云堆，松声万壑雷。盘空如线路，绝顶几人来。

紫塞缘山尽，沧溟接地回。苍茫无限意，独上卫公台。
临江买舟
朱熹（宋代）

征骖聊驻近江楼，南市津头问买舟。共说明朝乘雪水，长歌一日到洪州。
雷峰寺听琴
顾逢（宋代）

尽日山窗下，松风细细吹。
喜于同坐处，乐在听琴时。
幽几静相对，斜阳过不知。
江湖襟谊好，临别问来期。
偈颂十七首
释智愚（宋代）

金碑刮膜，自病难医。
利剑挥空，逃踪莫及。
何以横拈尘尾，抑挫逃机。
杀活虽殊，对扬有淮，
什麽人得此三味。一二三，
三二一。
夜合花（茉莉）
周密（宋代）

月地无尘，珠宫不夜，翠笼谁炼铅霜。南州路杳，仙子误入唐昌。零露滴，湿微妆。逗清芬、蝶梦空忙。梨花云暖，梅花雪冷，应妒秋芳。

虚庭夜气偏凉。曾记幽丛采玉，素手相将。青蕤嫩萼，指痕犹映瑶房。风透幕，月侵床。记梦回、粉艳争香。枕屏金络，钗梁绛楼，都是思量。
童丱须知 娣姒篇
史浩（宋代）

兄弟各授室，爰归事夫祖。是为叔伯姒，异姓始相聚。

习气或冰叔，安可一涂取。故当专和柔，顺适无违拒。

彼有妒嫉心，作意相狎侮。惟知以善诱，不异鱼相与。

彼有狼戾心，凌轹猛如虎。惟知以理遣，茹刚宜勿吐。

奴媵工谗谮，间谍多簧鼓。婴孩群戏弄，叫啼负冤苦。

恩怨霎时间，信之诚无补。见境勿动怀，表吾中有主。

子侄无分别，一意思存抚。不见北平王，猫尚能相乳。

财物有通无，寒温均帛缕。不见柳河东，数世同门户。

今人有女儿，不教以规矩。唯与婢妾群，曾不师保姆。

一旦入夫门，骄横不足数。长舌为厉阶，牝鸡晨风雨。

夫既无刚肠，间言遂旁午。兄弟若仇雠，有面不相睹。

异爨或索居，分财或析土。同胞谓慈亲，同气谓严父。

一旦因汝来，各使失依怙。我故作是诗，为世开朦瞽。
再韵 其一
杨公远（宋代）

听彻茶烹蚓窍声，挑灯开卷眼能明。□□□□□□□，过了残冬岁又更。

世事间关人易老，容怀萧索寐难成。推窗且对梅花月，便觉尘襟一晌清。
咏真乐 其十一
李道纯（元代）

九还七返大丹头，学者须当定里求。些子神机诚会得，两般灵物便相投。

三年造化须臾备，九转工夫顷刻周。便把鼎炉掀倒了，丹光烛破四神州。
题昌黎传后
曾由基（宋代）

唐治百年生退之，行藏端的係兴衰。
三书何用干时宰，天使斯人欲有知。
酬赠梦真上人
释行肇（宋代）

禅舍因吟往，晴来坐彻宵。
春通三径晚，家别九江遥。
巢重禽初宿，窗明叶旋飘。
住期应未定，谢守有诗招。
赠相士戚淳祖
方回（元代）

朝匹吴君暮越臣，一颦何用訾东邻。
阿承丑女五噫妇，似胜苧萝山下人。
题韩孟郁禺东小筑
区怀瑞（明代）

幽人多远思，傍郭剪茅茨。林响啸鸾凤，苔痕游鹿麋。

春池碧海入，暗牖白云期。自许秘鸿宝，独令芳径知。
杂咏一百首·伍尚
刘克庄（宋代）

伍奢呼二子，一至一奔焉。
逃父吾无取，雠君亦未然。
复吴秘正五诗
陈造（宋代）

武陵迈往气，当世隐一敌。
扬眉诸公间，甘作迁客客。
裔孙典刑在，磊落抱深识。
我学谢柳州，顾肯睨门席。
次韵黄观复见贻古意
张以宁（明代）

世本良家子，环佩不下堂。
结发承光宠，被服兰茝香。
援琴操国承，古意何微茫。
君恩逾山岳，妾命良自伤。
高堂拜明月，为妾照衣裳。
衣上罗带长，三岁不改芳。
岂惭下体薄，所贵中怀臧。
愿言充扫除，矢心侍君王。
妙唱不干舌偈
释道楷（宋代）

刹刹尘尘处处谭，不劳禅子善财参。空生也解通消息，花雨岩前鸟不嗛。
绍熙庚戍十月偕赵仲宗舜和潘谦之曾鲁仲游九
黄榦（宋代）

冥逐归云入远山，九峰环立似人间。
摩挲石刻元和体，矍铄僧谭宣政间。
往古来今浑昨梦，只鸡斗酒强开颜。
明朝酌取龙湫水，直上层霄不复还。
冷斋为僧作
张宁（明代）

寂境世缘绝，虚堂人迹稀。厨空常遇食，岁尽或留衣。

窗月澹如水，薜萝沿入扉。炎凉自有分，不是学寒微。
和主司王起（一作和主司酬周侍郎）
蒯希逸（唐代）

一振声华入紫薇，三开秦镜照春闱。龙门旧列金章贵，

莺谷新迁碧落飞。恩感风雷宜变化，诗裁锦绣借光辉。

谁知散质多荣忝，鸳鹭清尘接布衣。
金明池·燕语莺啼
杨简（宋代）

燕语莺啼，杏坛春色。
为甚无人领略，又添个山青水绿。
是多多少少明明白白，对面不识。
方且荡然放逸，不亦文辞雕琢。
圣人道君子不必相与言，但示以礼乐，
礼乐无言莫穿凿。一味融融，
无穷静乐。步步行行皆妙用，
言言句句俱寂寞。舜曰道心，
明心即道。百姓日用，
不知不觉。从学者再三勤勤有请，
也只不可说著。
六祖赞
释道冲（宋代）

菱花扑碎已誵讹，夜半传衣事转多。
从此曹溪玄路绝，无风夜起拍天波。
和子瞻焦山
苏辙（宋代）

金山游遍入焦山，舟轻帆急须臾间。
涉江已远风浪阔，游人到此皆争还。
山头冉冉万竿竹，楼阁不见门长关。
金山共此一江水，只有胜绝无此闲。
野僧终日饱一饭，与世相视如髦蛮。
门无舟楫断还往，说法教化鼋鼍顽。
偶然客至话乡国，西望落日低铜镮。
岷峨正在日入处，想象积雪堆青鬟。
稻田一顷良自给，仕宦不返知谁扳。
久安禄廪农事发，强弓一弛无由弯。
行逢佳处辄叹息，想见茅屋藏榛菅。
我知此地便堪隐，稻苗旆旆鱼斑斑。
题洪知观静斋
王迈（宋代）

蛮触当战冲，蚌鹬据争境。相持无了期，复命终归静。

人事苦纷拿，世态异炎冷。远抱异俗观，照以清明景。

余生涉畏途，所至虞机阱。求富耻执鞭，图名成画饼。

道侣得洪师，唤我梦中醒。师如辟尘犀，神观最清警。

葆粹息天倪，运斤优匠郢。结茅规数椽，讨胜事幽屏。

楹槛疏以明，规抚肃而整。昼永篆飞烟，风来幡弄影。

开卷课黄庭，煮茶汲清井。以静名其轩，会处心自省。

吾庐杂尘嚣，相望限一岭。烦师缩地脉，得我便造请。

别来火云张，今见霜宇净。寄诗当梅花，一笑师当领。
西江月（渔父）
李石（宋代）

一脉分溪浅绿，数枝约岸欹红。小船横系碧芦丛。似我江湖春梦。

晒网渔归别浦，举头雁度晴空。短蓑独宿月明中。醉笛一声风弄。
菖蒲观觉真寺
方信孺（宋代）

千载仙居已渺茫，道山佛屋自相望。
春花秋草年年事，却作游人歌舞场。
过皖口
王安石（宋代）

皖城西去百重山，陈迹今埋杳霭间。
白发行藏空自感，春风江水照衰颜。
和郦佥事见寄韵
何梦桂（宋代）

半世虚名我误儒，樊中短翅倦南图。
英尘世千少年改，白发心南四海无。
绩纺妇慵麻褐短，耕锄儿懦豆田芜。
老来万事心灰尽，只原君王赐镜湖。
捣练子 冬夜
敖巘（清代）

风淅沥，影徘徊，雪压檐花冷玉堆。半夜香消莲漏永，可怜寒瘦到疏梅。
内照庵
赵抃（宋代）

山老榜庵名内照，掩扉默坐徒观妙。欲知毕竟事何如，无量寿光悬两曜。
思湓渚旧居
李中（五代）

昔岁曾居湓水头，草堂吟啸兴何幽。迎僧常踏竹间藓，

爱月独何溪上楼。寒翠入檐岚岫晓，冷声萦枕野泉秋。

从拘宦路无由到，昨夜分明梦去游。
江州雪
白居易（唐代）

新雪满前山，初晴好天气。日西骑马出，忽有京都意。

城柳方缀花，檐冰才结穗。须臾风日暖，处处皆飘坠。

行吟赏未足，坐叹销何易。犹胜岭南看，雰雰不到地。
洞灵观纳凉
胡宿（宋代）

秋波不动簟纹融，松月愔愔透绮栊。霜重井梧翻瘦碧，雨回阶药堕嫣红。

彩鸳静占银塘水，乳燕凉飞玉宇风。秫酒易销残梦断，却疑身在广寒宫。
题菩提寺
李建中（宋代）

龙门双阙涌云烟，云未飞花雁下前。
彻底清澈照车马，分台御史过伊川。
酬袁守方秋崖遗宝带桥诗以雇我老非题柱客
包恢（宋代）

迈古大夫名，后成大前造。
千崖秋气高，落成偕父成。
望江南
赵子发（宋代）

新梦断，久立暗伤春。柳下月如花下月，今年人忆去年人。往事梦中身。
寄怀二十首 其十二
赵蕃（宋代）

秋风常恐到无期，一雨便兴摇落悲。疾病相攻今转甚，囊空何以致高医。
何子应以蜀中文房四宝分赠洪景卢王嘉叟某与焉因成一绝
王十朋（宋代）

江左风流属宪台，笔端妙语出琼瑰。滥居益友三人列，误辱文房四宝来。
蒜山松林中可卜居余欲僦其地地属金山故作此
苏轼（宋代）

魏王大瓠无人识，种成何翅实五石。
不辞破作两大樽，只忧水浅江湖窄。
我材濩落本无用，虚名惊世终何益。
东方先生好自誉，伯夷子路并为一。
杜陵布衣老且愚，信口自比契与稷。
暮年欲学柳下惠，嗜好酸咸不相入。
金山也是不羁人，早岁闻名晚相得。
我醉而嬉欲仙去，傍人笑倒山谓实。
问我此生何所归，笑指浮休百年宅。
蒜山幸有闲田地，招此无家一房客。
颂古三十一首
释安永（宋代）

鱼行水浊，鸟飞毛落。
大士横身，不受斧凿。
竹溪直院盛称起予草堂诗之善暇日览之多有可
刘克庄（宋代）

莫爱于公主，情钟掌上珠。
是谁误天子，遣嫁与单于。
帝女生而贵，王姬礼亦殊。
竟令乘凤侣，远适牧羊奴。
不信和戎者，真能保塞无。
如何丈人行，金絮奉胡雏。
题脱将军明宽堂
廖大圭（元代）

一堂有向隅，宾客颜如灰。所以为天下，勿俾异乐哀。

不有明与宽，安得众所谐。明则见人瘼，宽则可远怀。

八弦亦云广，何物非春台。脱侯寔知国，匪直捍城材。

爱国如爱家，矢石冒不回。身居万夫上，甘苦下与偕。

时因凯归暇，白日东第开。中堂燕朋酒，髦俊千里来。

海邦一静治，折冲在尊罍。拥旄寄方面，馀地或恢恢。

维侯翊王室，将星炯三台。具瞻方自兹，曷不崇勋阶。
金蕉叶
仲殊（宋代）

丛霄逸韵祥烟渺。摇金翠、玲珑三岛。地控全吴，山横旧楚春来早。

千里断云芳草。六朝遗恨连江表。都分付、倚楼吟啸。

铁瓮城头，一声画角吹残照。带夜潮来到。
怀素上人草书歌（一本作王邕诗，今从统签另编）
王zr（唐代）

衡阳双峡插天峻，青壁巉巉万馀仞。此中灵秀众所知，

草书独有怀素奇。怀素身长五尺四，嚼汤诵咒吁可畏。

铜瓶锡杖倚闲庭，斑管秋毫多逸意。或粉壁，或彩笺，

蒲葵绢素何相鲜。忽作风驰如电掣，更点飞花兼散雪。

寒猿饮水撼枯藤，壮士拔山伸劲铁。

君不见张芝昔日称独贤，君不见近日张旭为老颠。

二公绝艺人所惜，怀素传之得真迹。峥嵘蹙出海上山，

突兀状成湖畔石。一纵又一横，一欹又一倾。

临江不羡飞帆势，下笔长为骤雨声。我牧此州喜相识，

又见草书多慧力。怀素怀素不可得，开卷临池转相忆。
风入松（为山村赋）
张炎（宋代）

晴岚暖翠护烟霞。乔木晋人家。幽居只恐归图画，唤樵青、多种桑麻。门掩推敲古意，泉分冷淡生涯。

无边风月乐年华。留客可茶瓜。任他车马虽嫌僻，笑喧喧、流水寒鸦。小隐正宜深静，休栽湖上梅花。
淳熙七年端午帖子词·皇帝合六首
崔敦诗（宋代）

采缕盘金丽，香蒲镂玉匀。
君王千万寿，岁岁乐兹辰。
菩萨蛮 其二 不寐
左锡嘉（清代）

夜深默坐愁如海。月华皎皎流光彩。带影下闲阶。凉花含露开。

铜荷红蜡泪。漏转浑无寐。何处白云峰。悠然度远钟。
梅花九首次高青邱韵 其九
曹家达（清代）

铅华漂净畏人知，无限芳心赠一枝。虚白西楼空照影，小红南豆寄相思。

铜龙塞笛怀归夜，玉燕宫钗袅恨时。记取风帘消瘦处，莫教悽绝柏梁诗。
望月
宋祁（宋代）

早月始娟娟，西南寥泬天。
魄中藏暗树，轮外上虚弦。
傍汉含银浅，过云漏叶鲜。
遥知今夜鹊，犹得稳枝眠。
樵山新篁吟寄若云道者
释函是（明代）

透地新篁韵自深，篱边须费护持心。虽然犹在绿阴下，一日出头风满林。
送陈嘉父为彭泽主簿
翁卷（宋代）

昔时陶令弹琴县，今日君为主簿官。
地胜不嫌清俸薄，政公还得众人欢。
江分九脉潮常到，岳沓千峰夏亦寒。
闲客欲游游未得，画成图轴乞予看。
黄石溪
陈岩（宋代）

平田千亩万山中，水脉高低处处通。
黄石一溪三十里，暖风吹动稻花丛。
酹江月
王易简（唐代）

暗帘吹雨，怪西风梧井，凄凉何早。一寸柔情千万缕，临镜霜痕惊老。雁影关山，蛩声院宇，做就新怀抱。湘皋遗佩，故人空寄瑶草。

已是摇落堪悲，飘零多感，那更长安道。衰草寒芜吟未尽，无那平烟残照。千古闲愁，百年往事，不了黄花笑。渔樵深处，满庭红叶休扫。
黄思元丈予告还潮随有改临江之命
林熙春（明代）

抱病萧然独闭关，却闻傲吏乞身还。斗间龙气朝飞合，海上鸥身夜色閒。

我已有心依白发，君今何事买青山。眼前聚首凭棋局，忽报除书已赐环。
晓坐荷桥四首
杨万里（宋代）

帘影窥池到藕根，水光为我弄朝暾。
鱼儿解作晴天雨，波面吹成落点痕。
看梅
蒋廷锡（清代）

横列春山翠帐开，几株相映白皑皑。轻烟未散月未上，放鹤亭边雪欲来。
过般若庵
释正觉（宋代）

重轩瘦立曲栏头，岛屿青微冷枕流。
望眼解随沙水转，赏心真与岸云浮。
平分野色连延屋，点破江光相趁舟。
般若空宗深得义，森罗元不碍人休。
寄俞秀老清老二居士 其三
释道潜（宋代）

惭愧君家好弟兄，风流宜与晋人并。青鞋布袜能从我，共入庐山深处行。
费华文挽诗二首
魏了翁（宋代）

谨厚传燕国，宽和似蜀公。
材猷今世楷，论建古人风。
阅世心犹壮，忧时鬓已翁。
芸芸今有尽，归去得全终。
黄州杂诗二首 其一
瞿汝稷（明代）

世岂弃君平，君平自弃世。生阙希世资，讵符风牧志。

独抱羲皇心，卖卜成都市。垂帘日翛然，国爵屏其贵。

伊余偶乘会，一麾寄江澨。讼庭横高霞，质成澹无事。

因之问夫子，宁以章甫异。廓落非所嗟，沈冥有深契。
和渊明拟古九首 其一
赵秉文（金朝）

亭亭涧底松，婉婉窗前柳。秾华能几时，不耐风霜久。

感君倾意气，遂托金石友。膝上横秋霜，中筵列杯酒。

酒朋相知深，剑朋终不负。时运有代谢，交情随薄厚。

寄言岁寒姿，枯荣复何有。
嗣首座以老夫诗西岭障斜日为韵作五章见寄次韵答之 其四
李彭（宋代）

争端起儒墨，春蚓兼秋蛇。笔研真浅事，专门自名家。

但有香积饭，不妨薰毗耶。温风媚高柳，招客整还斜。
题杨子容扇
范成大（宋代）

双竹轩窗听读书，垂天云翼要搏扶。
与君只作三年别，射策东来过石湖。
听泉
郑獬（宋代）

为爱飞泉洒雪凉，无缘移近曲栏旁。
直须买断清溪住，引取寒声绕卧床。
题龙泉寺绝顶
方干（唐代）

未明先见海底日，良久远鸡方报晨。古树含风长带雨，

寒岩四月始知春。中天气爽星河近，下界时丰雷雨匀。

前后登临思无尽，年年改换去来人。
拟古 其二
吕本中（宋代）

寒鸡不能晨，苦雨自朝夕。上为云雷巢，下乃龙蜃宅。

坐怀阴外天，缺月挂残魄。少来可喜人，牖户陈玉帛。

平生千万言，略省二三策。牛山所种木，日在斤斧厄。

念君十年心，使我双鬓白。
雨中杂兴 其三
韩淲（宋代）

蛩吟四壁立，月过一窗閒。光明动音闻，此是我家山。

才短仕固艰，气馁发亦斑。人物与天运，初不苦相关。
过吕子羽上舍乐潜山庄
黄玉衡（清代）

南郭行吟去，江天月一痕。清秋何处笛，红叶几家村。

云气凉生袂，溪声曲到门。主人迎我笑，画理得深论。
官舟上富池二首
董嗣杲（宋代）

荒舟可隘守，难供渺茫泛。
忽罹风水高，愁睹帆脚蘸。
凉薄有身纪，平白虑此隐。
闻说所侨地，昼夜演空梵。
归来草堂有感
吴蕙（清代）

寂寞空庭冷，凄凉旧迹存。乾坤埋傲骨，风雨吊游魂。

翠色滋阶草，苔痕封树根。秋风肃户牖，独立向谁论。
悲感二女遗物 其三 剩粉
王凤娴（明代）

晓妆曾整傅铅华，玉匣新开斗雪花。今日可怜俱委落，馀香犹自锁窗纱。
七夕
宗臣（明代）

今年七夕又山家，散发孤吟到暮霞。天□双星罢机杵，湖南斗酒出蒹葭。

白云终夜来江色，□□清秋长石华。万里天河寒在眼，何人咫尺问仙槎。
病亟吟
邵雍（宋代）

生于太平世，长于太平世。
老于太平世，死于太平世。
客问年几何，六十有七岁。
俯仰天地间，浩然无所愧。
诗二首
崔鶠（宋代）

泪尽空山一病夫，荆榛无路掩樵居。
自怜身是皮公美，茅屋青灯夜著书。
题柏大兄弟山居屋壁二首
杜甫（唐代）

叔父朱门贵，郎君玉树高。山居精典籍，文雅涉风骚。

江汉终吾老，云林得尔曹。哀弦绕白雪，未与俗人操。

野屋流寒水，山篱带薄云。静应连虎穴，喧已去人群。

笔架沾窗雨，书签映隙曛。萧萧千里足，个个五花文。
华亭明行院
释居简（宋代）

三女冈边寺，楼台旧郁峨。近郊闻梵放，陆地出芬陁。

天福虽营刹，中原尚枕戈。烟尘绝淮海，熨帖看鲸波。
登灌口庙东大楼观缗江雪山
陆游（宋代）

我生不识柏梁建章之宫殿，安得峨冠侍游宴；又不及身在荥阳京索间，擐甲横戈夜酣战。
胸中迫隘思远游，泝江来倚＊山楼。
千年雪岭阑边出，万里云涛坐上浮。
禹迹茫茫始江汉，疏凿功当九州半。
丈夫生世要如此，齎志空死能无叹！白发萧条吹北风，手持卮酒酹江中。
姓名未死终磊磊，要与此江东注海。
客题青龙寺门
佚名（唐代）

龛龙去东海，时日隐西斜。敬文今不在，碎石入流沙。
次韵和崔公孺国博观新模正献杜公草书
韩琦（宋代）

珍藏正献草书诗，传诫云来示永贻。几夜风涛偃松柏，半天雷雨起蛟螭。

临池学苦应同妙，舞剑功如未是奇。刊石岂徒为世玩，更思清节可师之。
追和张外史游仙诗（五首）
余善（明代）

鸾书趣燕五城东，下视星辰在半空。
行过瑶台重回首，玉清更在有无中。
瑞兴寺
释圆悟（宋代）

路僻今芜翳，寒厨尚起烟。
僧依三佛住，门与数峰连。
雨润苔封塔，年深竹覆泉。
创时灵异事，犹有断碑传。
丁丑七月参侍舟中 其二
管讷（明代）

夜雨前山晓未开，午潮孤渚晚初回。东风不住吹三日，无数江帆出夹来。
登山亭
陆游（宋代）

新得天台古涧藤，强扶衰疾蹋崚嶒。
登高临远虽多感，叹老嗟卑却未曾。
纸上是非难尽信，人间祸福有相乘。
早知等是枯鱼肆，乞水何须望斗升。
表兄峡山萧伯钧至会昌久之以归欤字韵丐诗为别 其二
曾丰（宋代）

握手两旬许，归途千里馀。继今难得便，及早发回书。

父祖初深契，儿孙久渐疏。朱陈婚嫁约，还可继之欤。
送宣州张员外
徐铉（宋代）

故国干戈后，怜君得意归。
绮霞横郡阁，犀烛照渔矶。
天迥青山远，江平白鸟飞。
此行同衣锦，况是老莱衣。
初秋夜坐 其一
张侃（宋代）

酷暑秋仍有，临流兴未忘。好风吹过雨，午夜得新凉。

促织声偏细，舂锄立自双。人生随处好，最好是家乡。
题夏太常竹送周翠渠知广德州 其一
黄仲昭（明代）

天上清卿写竹工，分明淇澳雨中丛。赠君去作鄣城守，德业期同卫武公。
赋园中所有十首
苏辙（宋代）

堂後病石榴，及时亦开花。
身病花不齐，火候渐已差。
芳心竟未已，新萼缀枯槎。
谁言石榴病，乃久占年华。
邻家花最盛，早发岂容遮。
残红已零落，婀娜子如瓜。
次韵答世赏先生
江源（明代）

花满宣溪柳映门，玉堂学士老江村。溪头洗足水光净，门外卷帘山色繁。

五凤楼台悬夕梦，四时风月役吟魂。尊中有酒且斟酌，尘世茫茫何足论。
新月
黄蛾（宋代）

初出如弓未上弦，分明挂在碧云边。
时人莫道蛾眉小，十五团圆照满天。
傅侍御招游石屋夜宴达曙
游朴（明代）

仄径盘纡入翠微，万峰回薄敞岩扉。洞中白日朝相荡，谷口游云暮自归。

近榻诸天陪语笑，深冬百卉转芳菲。一尊径傍霜威醉，夕露何妨湿满衣。
行及白马寺捧留守相公康国韩公手翰且云名园例惜好花以俟同赏因成小诗 其二
文彦博（宋代）

去岁曾吟怨别诗，今春醉赏又参差。洛城虽是归来晚，趁得姚黄正发时。
暮春杂兴 其三
葛起耕（宋代）

闭门花落又春深，白纻歌残对晚斟。惆怅年来心绪恶，一庭烟草绿沉沉。
满江红·秋日经信陵君祠
陈维崧（清代）

席帽聊萧，偶经过、信陵祠下。正满目、荒台败叶，东京客舍。九月惊风将落帽，半廊细雨时飘瓦。桕初红、偏向坏墙边，离披打。
今古事，堪悲诧；身世恨，从牵惹。倘君而仍在，定怜余也。我讵不如毛薛辈，君宁甘与原尝亚。叹侯嬴、老泪苦无多，如铅泻。
苦吟不就呼酒解之戏成一首
王世贞（明代）

万事从吾好，新篇取次裁。畏难聊罢笔，遣兴且衔杯。

宿鸟放歌起，明蟾深坐来。得酣须就枕，童稚莫相催。
送胡端明赴召
杨万里（宋代）

紫泥夜下日星晖，赤舄朝看衮绣归。
中国如今相司马，四夷见说问非衣。
金鱼玉带明霜鬓，斗极台符拱太微。
卫武年龄子仪考，一身双美古来稀。
于五凤楼前赠弟
区大相（明代）

有鸟朝阳鸣，飞向瑶台集。楚楚吾家弟，爰来自畿邑。

畿邑五载吾，百度亦维辑。皇风久已颓，尔其庶有立。

芸阁我倦栖，柏台子新入。子优绳纠司，我愧青缃业。

归邸各异宿，入朝或交揖。簉羽班始联，鸣佩声相及。

矢志将无同，共歌天保什。
宫词 其七十八
王圭（唐代）

禁庭漏促斜沉月，殿烛光寒未捲帘。御仗催班元会集，牙牌先入奏中严。
蝗去
释居简（宋代）

人言蝗有知，我谓蝗无知。使其果有知，不出昌明时。

傍睨听我言，饮笑辄见嗤。问之何因尔，却立双颦眉。

甚矣戆且愚，抑非狂则痴。谅不阅图史，又弗闻书诗。

不知朝廷尊，但习山林卑。耕稼徒勤劳，理乱慵考稽。

嗟子昧理道，使我繁言辞。伊昔贞观中，民生皆熙熙。

呻吟化讴歌，文教渐戎夷。行旅弗赍粮，道路无拾遗。

外则方与虎，内则傅与伊。腹心颇胜任，股肱良倚毗。

四海同车书，九重垂裳衣。虞夏相较量，毫发无参差。

善乎魏郑公，惜哉封德彝。当此全盛际，蝗起夫何为。

初传满郡国，遄复侵京畿。民瘼副所求，丙夜长怀思。

未旦坐以待，罪己勇不疑。奋然事吞噬，厥类举族移。

上帝斯下临，捷于声响随。良苗曾勿伤，凶岁稔不饥。

太仓皆充盈，老瓦相淋漓。开元天宝间，燮理颇失宜。

虫横加暴残，田稚难支持。号令速且严，捕逐期毋遗。

氓力日困毙，彼类尤蕃滋。不能格天心，徒欲徇己私。

设或遇水旱，人力恶乎施。世变日益下，汤德常巍巍。

盍广成汤心，以为百世师。上自天子圣，下逮兆庶微。

德合倘可行，力胜勿自欺。可以弭灾异，可以延贞祺。

我固肃听莹，拳拳其敢辞。再拜嘉昌言，大明烛冥迷。

仲夏月既望，我适田中归。趯趯五六辈，出入荒芃茨。

见之辄怵惕，滂然挥涕洟。小复相与言，胡为乎来兹。

倘尔因我来，伴我食蕨薇。毋使我稼伤，勿令秋庾亏。

俾其丰粢盛，馀则糁藿葵。谨勿鸠尔类，谨勿增我悲。

尔众易暴寡，我瘠难再肥。一善倘可穰，众戾幸见归。

天乎弗遐弃，虽死甘如饴。蝗方蔽天来，容与天云垂。

悠哉翔而集，果适他山飞。曩闻斯行诸，今者亲见之。

便当如负暄，排云叫天扉。庶几持一得，或可赞万几。

宣示刍荛言，下付百职司。上宰天下平，连帅阃外威。

郡国其颁行，风俗端可移。勿谓此道迂，试以诚至推。

推此及四海，贞观何远而。当法太宗是，毋遂姚崇非。
杂兴十首
刘克庄（宋代）

扰扰多群蚁，冥冥有几鸿。
蜀公陵下语，竟免入碑中。
春从天上来（鹤鸣奉旨）
张继先（宋代）

王土平平。正海息波澜，岳敛云烟。三景虚明，八表澄清，一月普照诸天。有流霞洞焕，映黍珠、徐下空玄。绝形言。见千真拱极，万气朝元。

当时鹤鸣夜半，感真符宝篆，特地清传。碧湛龙文，红凝龟篆，绛衣舞鬣蹁跹。计功成果就，无真教、郭景飞仙。已千年。亘灯灯续焰，光朗无边。
水调歌头·追和
张元干（宋代）

举手钓鳌客，削迹种瓜侯。重来吴会，三伏行见五湖秋。耳畔风吴摇荡，身外功名飘忽，何路射旄头？孤负男儿志，怅望故园愁。
梦中原，挥老泪，遍南州。元龙湖海豪气，百尺卧高楼。短发霜粘两鬓，清夜盆倾一雨，喜听瓦鸣沟。犹有壮心在，付与百川流。
门下王相公南郊谢雪子敏甫学士监礼杨杰有诗次其韵
陆佃（宋代）

雪拥平田万顷宽，一郊和气属天官。撒盐久欲资调鼎，成璧初疑捧上坛。

雀带玉飞金屋煖，龙和珠睡锦窗寒。他年祠罢亲陪燕，应得屏风隔坐观。
次韵谢拙逸见寄
徐瑞（宋代）

鱼雁迢迢不一书，寻真岂为出无驴。去年偶误梅花约，心密何须泥迹疏。
忆浮家洞
林亦之（宋代）

万竹苍苍乌鸟啼，一江渺渺薜萝西。
幽怀动处兰初长，好句来时月已低。
年岁却从为客尽，家书长是倩人题。
疎钟日落孤村立，秋燕梁空归思迷。
经筵读正说终篇恭进谢恩感遇诗
史浩（宋代）

帝祚隆三叶，仁风被九垠。泥金封禅后，汗简典坟新。

祖训敷皇极，奎星耀紫宸。儒家尊首志，文论歉前尘。

好生兵遂偃，崇俭俗还淳。传宝参河洛，重光待圣神。

求讲深紬绎，退访极咨询。治绍尧稽古，欢谐舜事亲。

披编兹有获，彻卷岂辞频。锡予恩波浃，荣华宴俎陈。

奏诗无杰句，拜手愧名臣。
江上
陆游（宋代）

禹会桥头江渺然，隔江村店起孤烟。
冷云垂野雪方作，断雁叫孤人未眠。
万里漂流归故国，一生蹭蹬付苍天。
暮年尚欲师周孔，未遽长斋绣佛前。
送曾耆英持胡端殿书谒张袁州四首
赵蕃（宋代）

袁州张侯吾所闻，政事不减大冯君。
如云已召符节令，行矣君其无惮勤。
偈颂一一二首 其三十四
释清远（宋代）

昔人已乘白云去，此地空馀绿水流。绿水一去不复返，白云千载空悠悠。

湖南旧说老杨岐，失却金毛师子儿。江南江北无觅处，龙门今日顺风吹。

顺风吹，啰啰哩，水急风高下钓矶。
出塞路
范成大（宋代）

当年玉帛聘辽阳，出塞曾歌此路长。
汉节重寻旧车辙，插天犹有万垂杨。
席上夜别张主簿
裴夷直（唐代）

红烛剪还明，绿尊添又满。不愁前路长，只畏今宵短。
风入松
沈禧（元代）

虬枝撑月倚高寒。瘦影拂琅玕。露华冷沁苍苔润，更深后、万籁声乾。

尘虑于时顿息，冲襟此际惟宽。

俨然妆饰整衣冠。独抱素琴弹。铿金戛玉何清趣，知音少、空自嗟叹。

志在高山流水，□惊别鹤离鸾。
和三贤堂诗
家之巽（宋代）

孤峰落魄一诗人，白傅何曾号直臣。
较似眉山敢山传，并祠浙水恐诬神。
人非伦拟终非偶，论贵平和不贵新。
争似独尊元佑学，高堂正笏更垂绅。
题吟所
刘黻（宋代）

为吟新搆屋，喧寂一溪分。
洗竹夜留月，开门朝放云。
佛藏孤塔见，虎啸别山闻。
予喜频来此，幽情尔共云。
长安府舍十咏 其九 石林
韩琦（宋代）

丛石竞崭岩，当轩翠扑岚。疑峰何啻九，仙岛迥侔三。

润极云犹抱，温多玉尚含。楼高慵引望，坐看小终南。
感春呈同社
许及之（宋代）

静处聊将物理推，鸟啼花发苦因谁。留连春事惟红药，管当行人是子规。

莫道柳绵无住相，也为萍絮媚清漪。如何饱食閒终日，不课离骚不赋诗。
代人上谢丞相生朝
唐士耻（宋代）

闻说中元生上相，莱公勋业无以尚。阴为月兮月为臣，清光欲满银荡荡。

银光荡荡翻未奇，未若新弦初上时。尧蓂鼎来方十枝，韬藏万斛冰雪辉。

莱公比公应少歉，初度差公四日期。
宴春源
王昌龄（唐代）

源向春城花几重，江明深翠引诸峰。

与君醉失松溪路，山馆寥寥传暝钟。
诉衷情·夜来沉醉卸妆迟
李清照（宋代）

夜来沉醉卸妆迟，梅萼插残枝。酒醒熏破春睡，梦远不成归。
人悄悄，月依依，翠帘垂。更挼残蕊，更捻余香，更得些时。
句
吴奎（宋代）

奚车一牛驾，朝马两人骑。
闲居复遇重九悠然兴怀颇谓此节特宜于贫盖富
苏泂（宋代）

风凄日薄鬓毛新，岁岁年年乐此辰。
多少昔贤留赋咏，大都九日称清贫。
甕头无酒心仍醉，篱下看山意愈真。
自采黄花供陶谢，迩来嘉兴属何人。
中宿归舟赋得落日放船好和张子白韵 其六
成鹫（清代）

落日放船好，閒鸥且共亲。到家登彼岸，何处问迷津。

白发应怜我，青山不负人。琅玕劳见赠，归橐未全贫。
见黄淮少保三首 其三
应宗祥（明代）

空山有畸人，家世业诗书。齿发日益衰，所得仅绪余。

好古不自日，临文每嗟吁。汉唐日以降，作者称欧苏。

名公间世英，壮岁游石渠。吐论补残经，饬辕戒虚车。

馋夫过屠门，大嚼意方舒。斯言可以喻，我行勿次且。
石堂上人房夜坐
顾逢（宋代）

秋夜坐来清，禅房静掩扃。
希贤思益语，爱国读忠经。
香篆行微蚓，灯花落小萤。
西风怜寂寞，一曲奏檐铃。
郴江百咏并序·怨溪
阮阅（宋代）

溅溅溪水石磷磷，两岸山花野草春。
流去前滩何处问，未应皆是酌泉人。
清平乐
叶梦得（宋代）

水空相映。淡碧涵千顷。素练不收寒玉镜。□落阶无影。

纤纤与捧金杯。暗香逐舞徘徊。雪尽玉容开遍，东风不管寒梅。
腊中会桂堂太守劝客满觞尝日怕渡野塘寒酒罢
郑刚中（宋代）

不辞芳酒满，怕渡野塘寒。
淡月侵灯暗，新春逗腊残。
主人方郑重，客意敢阑珊。
聚散皆如梦，相陪且尽欢。
灵照女赞 其二
释了惠（宋代）

指点谁家子，将呈泼笊篱。物轻情意重，不使老爷知。
策师南游过三峡见予求施以诗会余忧悲苦恼无
冯时行（宋代）

策骨寒瘦枯梅枝，梅花开时徵我诗。
我诗悲瘁作无意，借梅代我陈其词。
梅云最先得春意，桃花乱搀作佛事。
千年冷落空自知，今日相看合何似。
迦叶眼睛谁不有，先觉我当为上首。
普令世界识春光，南枝待入瞿昙手。
蕨寄蓝玉霖
蔡世远（清代）

结宇南山下，蕨生不费钱。脆当春菜美，青入野盘鲜。

小雨迟舒叶，东风欲放拳。莫云滋味薄，一熟动经年。
满江红·岳渎储精
刘浩（宋代）

岳渎储精，冰壶里、精神可掬。三万卷、龙蛇落纸，琅杆撑腹。便合弹冠登要路，如何袖手缄空谷。又谁知、天独授先生，长生。

鹤易怨，龟多缩。竹太瘦，梅偏独。算人间何物，可传心曲。但愿君如天上月，年年此夜团如玉。更有人、千里共婵娟，偷香祝时出爱姬。
题天台石桥
赵湘（宋代）

白石峰犹在，横桥一径微。多年无客过，落日有云归。
水净苔生发，山寒树著衣。如何方广寺，千古去人稀。
醉作观音像仍为书赞三首
白玉蟾（宋代）

花红柳绿菩提相，燕语莺啼般若宗。
更去补陀山上觅，云涛烟浪捲天风。
岷峨
姚燮（清代）

岷峨屼苍苍，神丁断天户。灵坎泄大潴，一泻走齐鲁。

云阳懈束缚，支流溢淮浒。澒洞欲西纳，破碎复东吐。

势盛作回折，百折无一阻。齐山列岸防，苔色黯灰土。

鼋鼍试戈甲，白昼弄昏雨。扬帆过其下，心神挟飞舞。

荻洲灭龙子，霸恨倏千古。零落烟海鸦，盘空避潮弩。
大衍易吟四十首 其十一
方回（元代）

讼吉观西伯，师中验太公。得人师不战，反己讼无终。
熙宁口号 其五
孔平仲（宋代）

百姓命悬三尺法，千秋谁恤两端情。近闻崇尚刑名学，陛下之心乃好生。
报华存叔书问兼寄明伯
欧大任（明代）

尺书劳问大江滨，赤日红尘老此身。贫似庾郎惟有韭，归同张翰亦思莼。

已营织畚栖山宅，还约扬帆渡海人。高士二何犹念我，慧泉将访草堂新。
偈二十七首 其十四
释绍隆（宋代）

日日日东出，日日日西没。人命在呼吸，百年轻倏忽。

蓦地得逢渠，掀翻生死窟。放出辽天鹘，万重云一突。
宫词
宋白（宋代）

殿角风琴细韵移，烛台春幸翰林时。
三更向尽诸宫闭，犹在金銮夜赋诗。
九日
夏原吉（明代）

去岁今朝侍北堂，今年此日寓闽乡。紫萸黄菊故园好，绿水青山客路长。

对酒不堪成独酌，吟诗聊用写清狂。明晨喔喔鸡声发，何处登车何处航。
送俊化主回乡丐簟
释子淳（宋代）

昔年百丈曾轻卷，今日重归故国求。
顿使云堂三伏里，哭天忽尔变清秋。
题吴仲远游淮送行诗卷
方回（元代）

昔有大丈夫，万里事远游。
远游何所极，飘若孤云浮。
欧冶淬利剑，造父翼华辀。
东睇薄瀛岛，西顾羞昆丘。
长啸首阳巅，悲歌湘水流。
九疑叫虞帝，三川哀宗周。
世人不之识，问之将焉求。
曰有吊古意，聊以消幽忧。
之子方盛年，菽水亦易谋。
朅从浙河滨，言迈淮壖州。
儿女竞执掺，亲朋相谣讴。
鸿鹄眇四海，顾此焉足愁。
已矣勿复道，勗哉企前修。
十二月乐辞十三首 其五 五月
吾丘衍（元代）

石榴花始红，菖蒲花浅碧。湘簟水风凉，生罗汗微湿。

青虫化飞蛾，穴蚁登南柯。前山雨脚来，远色云嵯峨。
山郭风雨朝霁怅然秋思
羊士谔（唐代）

桐竹离披晓，凉风似故园。惊秋对旭日，感物坐前轩。

江燕飞还尽，山榴落尚繁。平生信有意，衰久已忘言。
虎溪
林仲嘉（宋代）

白日经檐短，风霜吹客衣。
梅梢惊岁晚，沙际看春归。
西成桥大火泊胥门舟次作
姚燮（清代）

结阛殄天物，屋气早灰死。白日闻鸺鹠，鬼瞰匪今始。

冥怒无能闻，速亡直弹指。漫矜厌禳虔，例已费钱纸。

祝融骑两龙，拉弦落欃矢。毒雾生巉岩，照耀百里紫。

如决瓠子河，人力塞难止。烂地焦牛毛，魂魄不可理。

道旁惨哭人，其心昨皆喜。小劫开大祥，积习赖摧靡。

嗟尔殃所及，鲢群岂无鲤。存此无愧心，尚堪挽琐尾。

趋避计犹末，剥复有庸理。哀悯成此诗，敢为袖手悱。
台中书怀
蒋冽（唐代）

持宪当休明，饬躬免颠沛。直绳备豪右，正色清冠盖。

寄切才恨薄，职雄班匪大。坐居三独中，立在百僚外。

简牍时休暇，依然秋兴多。披书唯骨鲠，循迹少闲和。

庭树凌霜柏，池倾萎露荷。岁寒应可见，感此遂成歌。
食新茶
释永颐（宋代）

自回山中来，泉石足幽弄。茶经犹挂壁，庭草积已众。

拜先俄食新，香凝云乳动。心开神宇泰，境豁谢幽梦。

至味延冥遐，灵爽脱尘控。静语生云雷，逸想超鸾凤。

饱此岩壑真，清风愿遐送。
和方时父
刘克庄（宋代）

曾陪朵殿燕天基，辜负先皇不世知。
二客穿傍垂汉史，三良临穴见秦诗。
犬鸡拔宅难飞举，雀鼠贪生愧暮迟。
回首修门悲复喜，大明继照出咸池。
端午日独坐长山署中有感 其二
王世贞（明代）

探符与荐黍，兹俗向曾经。多难兵何辟，穷愁客转醒。

柳风阴汎汎，城日昼冥冥。欲拟怀沙赋，人间未忍听。
醉乡诗
吴可（宋代）

饮中境界妙四海，楚屈未知风俗淳。
陶然席地已忘载，夜缚瓮俗初不嗔。
逃禅骂坐本真率，时一中之眇万物。
纵兵端欲卷愁城，乐贤未始忘欢伯。
佳处风光殊可人，好德悬知必有邻。
黄花解劝张季鹰，俗妇那识刘伯伦。
世间万物败人决，不如常作个中计。
祝舜俞少卿示曩岁葺蒙园陪游风什一编不度枵
苏籀（宋代）

筮仕棓生繇莫京，温清一亩夙经营。
南陔弦诵给甘旨，北阙簪经负屈声。
秦刻唐刊储墨妙，齐衢鲁庙擅文鸣。
建安正始源流远，详味风规蹑玉清。
近清明二首
张耒（宋代）

冉冉春向老，昏昏日复斜。
鲜欢常止酒，不睡更烹茶。
幡起烟中刹，鸡鸣林外家。
陈王斗鸡道，风柳不胜斜。
吴王纳凉图
陈旅（元代）

吴王台榭满汀洲，湖上风来暑雨收。坐拥红妆可娱老，市无赤米不教愁。

采莲舟载烟岑晚，响屧廊通水殿幽。岁暮甬东宁有此，夜凉歌舞莫令休。
次韵答许推章宰二首
陈造（宋代）

矞云非雾霭飞浮，满听游人载路讴。
痛饮君能判濡首，新翻我亦办缠头。
羽觞潋滟风微度，翠盖蹁跹晚尚留。
且倩银钩写陈迹，未须诗律压刘侯。
夏日九华山居
茅润之（清代）

试镫时节此携筇，又见山榴次第红。五月凉生新雨后，一庵僧坐绿云中。

篁抽尚怕跳枝鼠，梅熟先寻附核虫。老懒竟须常晏起，安排枕上听黄公。
题御爱山
赵抃（宋代）

岷峨西列华排东，馀纵峥嵘敢竞雄。不是当时经御爱，此山还与众山同。
起晦钟文学有诗呈国子萧先生倚歌和赠
周是修（明代）

一从棹雪剡溪归，五载怀贤思不违。耽酒每闻陶靖节，看诗长慕谢玄晖。

延津佩剑愁龙化，洛浦吹笙想凤飞。休用六韬穷术数，且将三易尽精微。

骅骝出路增时价，美璞藏山耿夜辉。桂岭陇高鱼度阻，楚天云远雁来稀。

郊居晚雨深萝薜，洞府秋风老蕨薇。割席管宁原自负，卜邻王翰愿相依。

频年异县伤离别，何许连床听发挥。稍待约同黄礼辈，再随流水觅岩扉。
炊烟
史弥宁（宋代）

丝丝古柳纲罗鸦，拍拍平田鼓吹鼃。
不是青烟出林杪，得知山崦有人家。
寿昌道中壁间有乌石寺和其韵
葛立方（宋代）

锺情翠巘倚崚嶒，付与芒鞋与瘦藤。
君赐一麾方作吏，天融万瘦却轮僧。
拟将炬矱追廉杜，未许机锋嗣秀能。
投帻它年应未晚，与君曲室话三乘。
游五老峰访泽山大师
释古电（明代）

结宇五峰间，高深尽日閒。湖光晴入户，云影冷藏山。

偷果猿频到，衔花鸟不还。幽栖踪迹绝，何幸得追攀。
偈颂一百三十六首
释惟一（宋代）

意句俱到，不入深村入荒草。
意句不到，珊瑚树林日杲杲。
只如一言道尽，意况不及时如何。
到江整套地尽，隔岸越山多。
和东坡馈岁别岁诗 其一
韩菼（清代）

《木瓜》知苞苴，厚意聊以佐。滥觞自古人，后来乃以货。

如闻滥夜间，取印如斗大。岂知幽栖者，岁晚只高卧。

狼藉惟琴书，芳尘凝满座。借问腐儒餐，无乃出马磨。

敢波及父老，简略诚吾过。清风傥可赠，于喁请君和。
古怨赠关彦长
陈师道（宋代）

世态轻浮君莫道，相逢何必论才调。
铅刀快利莫耶迟，果下翩翩望云老。
人前安得无穷好，应须富贵长年少。
莫教白发更栖迟，不遭毁骂逢人笑。
杂诗二十二首 其十九
刘敞（宋代）

道薄德亦散，功名为时须。用力世所贤，守正众云愚。

智者竞蒿目，小人复迩图。悠悠三季后，此风益已渝。

安知治未病，舐痔而多车。尧舜无能名，越哉巳矣夫。
行春辞九首
白玉蟾（宋代）

绿杨无力暖相依，不管黄莺诉落晖。
水被鱼吹成雨点，花为蝶扰逐风飞。
山中吟
陈允平（宋代）

平生独爱山，日日频跻攀。
自得山中趣，结庐万山间。
答剡溪瞿庵上人次韵
纪映钟（明代）

时事年来不必闻，长林片影日怀君。斋厨澹泊收黄独，松壑参差养白云。

江上梦回南浦月，天涯人老《北山》文。精蓝近处前贤宅，流水淙淙送夕曛。
青玉案（题《草窗词》卷）
李莱老（宋代）

吟情老尽江南句。几千万、垂丝缕。花冷絮飞寒食路。渔烟鸥雨，燕昏莺晓，总入昭华谱。

红衣妆靓凉生渚。环碧斜阳旧时树。拈叶分题觞咏处。荀香犹在，庾愁何许，云冷西湖赋。
和江晦叔喜雨
李复（宋代）

千里人怀闵旱心，轻将岁事叩天阍。
骤倾江海繁声合，尽涤山天沴气昏。
官责时丰聊共喜，归休汪动欲谁论。
更思田父相邀乐，步屧春风倒社尊。
黎道人自长沙入闽解后见这论蝗颇有所得自言
李弥逊（宋代）

两脚不踏咸阳尘，两眼不逐潇湘春。
胸中乾坤照万古，奇偶纵横保足数。
闭门有竹食有鱼，遗子有田家有书。
一生可了心自足，世上纷纷谩荣辱。
诗呈节判陆君
王安石（宋代）

中郎笔墨妙他年，晚与君游喜象贤。
款款故情初未憖，飘飘新句总堪传。
英才但未遭文举，明主宁当弃浩然。
投赠临分加组丽，小诗能不强雕镌。
次韵王四馆宿 其四
刘攽（宋代）

月白天虚星斗横，夜深高阁势峥嵘。怪来耳冷人声绝，会是斋居近太清。
书遗文后
僧凤（唐代）

苦哉黑闇女，乐矣功德天。智者俱不受，愚夫纳二边。

我奉能仁教，归依弥勒前。愿阐摩诃衍，成就那罗延。
怀旧第一百六
文天祥（宋代）

天寒昏无日，故乡不可思。
访旧半为鬼，惨惨中肠悲。
总言三首
贾似道（宋代）

莫言促织正奇能，养者须当耐性情。
只宜漫鬭无疎失，不可忙忙去鬭频。
交锋一口停三日，大鬭须还隔一旬。
不依此法随心好，撞了齐肩必定倾。
春日承鹏举过余林居适留龙陂山中不果会蒙寄诗三绝趣余入武山依韵奉荅 其一
刘崧（元代）

仙女石前愁日晡，松林风急鸟争呼。谁传天上瑶华曲，惊倒花间碧玉壶。
叔问见和寄彦文绝句过蒙推借谨次韵奉酬二首 其二
程俱（宋代）

新雏初引啭黄鹂，松径桃蹊到习池。坐阅四时如镜像，此中无利亦无衰。